ส่งเสริมแปลงใหญ่ถั่วเหลืองฝักสด จังหวัดอุทัยธานี พืชทดแทนนาปรัง อายุสั้น ใช้น้ำน้อย ผลตอบแทนสูง
นายเข้มแข็ง ยุติธรรมดำรง อธิบดีกรมส่งเสริมการเกษตร กล่าวว่า จังหวัดอุทัยธานีนับเป็นพื้นที่ปลูกถั่วเหลืองฝักสดที่สำคัญ โดยมีพื้นที่ปลูกประมาณ 4,000 ไร่ และได้รับการส่งเสริมให้เป็นแปลงใหญ่ถั่วเหลืองฝักสด ตำบลทุ่งโพ อำเภอหนองฉาง จังหวัดอุทัยธานี ปัจจุบันมีสมาชิก จำนวน 270 ราย พื้นที่ร่วมโครงการ 2,000 ไร่ ซึ่งแต่เดิมเกษตรกรในพื้นที่ทำนากันอย่างต่อเนื่อง โดยในรอบ 1 ปี จะทำนา 2 - 3 ครั้ง ส่งผลทำให้ดินมีสภาพเสื่อมโทรม พืชไม่สามารถเจริญเติบโตและให้ผลผลิตได้ตามปกติ ประกอบกับปัญหาด้านราคาของผลผลิตตกต่ำ เกษตรกรจึงรวมกลุ่มกันเพื่อหาแนวทางในการแก้ปัญหา โดยมีแนวคิดที่ต้องการปลูกพืชหมุนเวียนที่เหมาะสมกับพื้นที่ เป็นพืชที่มีอายุสั้น ให้ผลผลิตสูง ราคาดีและมีตลาดรองรับแน่นอนมาปลูกสลับกับการทำนา ที่สำคัญมีตลาดรองรับที่แน่นอน ซึ่งในปี 2564/65 มีพื้นที่ปลูกทั้งหมด 2,000 ไร่ คาดว่าจะให้ผลผลิตทั้งหมด 2,400 ตัน  เฉลี่ย 1,200 กิโลกรัมต่อไร่ คาดว่าจะสร้างรายได้ให้กับเกษตรกรเป็นมูลค่าด้านเศรษฐกิจประมาณ 40 ล้านบาท